b'\n_START_ARTICLE_\nPiracetam\n_START_SECTION_\nZgodovina\n_START_PARAGRAPH_\nPiracetam je med letoma 1950 in 1964 prvi sintetiziral\xc2\xa0Corneliu E. Giurgea. Obstajajo pa poro\xc4\x8dila, ki ka\xc5\xbeejo, da se je za zdravljenje epilepsije uporabljal \xc5\xbee leta 1950.\n_START_SECTION_\nDemenca\n_START_PARAGRAPH_\nLeta 2001 je Cochranova pregledna \xc5\xa1tudija\xc2\xa0sklenila, da ni bilo dovolj dokazov za\xc2\xa0utemeljeno uporabo piracetama za zdravljenje\xc2\xa0demence\xc2\xa0ali kognitivnih te\xc5\xbeav.\xc2\xa0Pregledni \xc5\xa1tudiji iz\xc2\xa0let 2002 in 2005 sta ugotovili, da je piracetam imel nekaj pozitivnih u\xc4\x8dinkov pri starej\xc5\xa1ih bolnikih s temi te\xc5\xbeavami. V letu 2008 je delovna skupina britanske Akademije medicinskih znanosti opozorila, da je bilo veliko poskusov s piracetamom za zdravljenje demence pomanjkljivih.\n_START_SECTION_\nDepresija in anksioznost\n_START_PARAGRAPH_\nNekateri viri pravijo, da naj bi piracetamovi skupni u\xc4\x8dinek na zni\xc5\xbeanje depresije in anksioznosti bil ve\xc4\x8dji od njegovega u\xc4\x8dinka na izbolj\xc5\xa1anje spomina. Vendar pa depresija velja kot ob\xc4\x8dasni ne\xc5\xbeeleni u\xc4\x8dinek piracetama.\n_START_SECTION_\nDrugo\n_START_PARAGRAPH_\nU\xc4\x8dinki piracetama na periferno \xc5\xbeilje se ponujajo za uporabo pri\xc2\xa0vrtoglavici, disleksiji\xc2\xa0in anemiji srpastih celic.\xc2\xa0Nobenih dokazov ni v podporo\xc2\xa0uporabe piracetama za prepre\xc4\x8devanje krize anemije srpastih celic._NEWLINE_Zadnje \xc4\x8dase postaja vse bolj priljubljen nootropik med \xc5\xa1tudenti.\n_START_SECTION_\nStranski u\xc4\x8dinki\n_START_PARAGRAPH_\nPiracetam ima zelo malo stranskih u\xc4\x8dinkov, ti pa so obi\xc4\x8dajno "redki, blagi in prehodni."\xc2\xa0Obse\xc5\xbeen\xc2\xa012-tedenski poskus z velikimi odmerki piracetama ni pokazal nobenih ne\xc5\xbeelenih u\xc4\x8dinkov v skupini, ki je jemala piracetam, v primerjavi s\xc2\xa0placebo skupino. \xc5\xa0tevilne druge \xc5\xa1tudije so prav tako dokazale, da se piracetam dobro prena\xc5\xa1a._NEWLINE_Simptomi splo\xc5\xa1ne razdra\xc5\xbeljivosti, vklju\xc4\x8dno z anksioznostjo, nespe\xc4\x8dnostjo, razdra\xc5\xbeljivostjo, glavobolom, vznemirjenostjo, \xc5\xbeiv\xc4\x8dnostjo, s\xc2\xa0tremorjem\xc2\xa0in hiperkinezijo\xc2\xa0so ob\xc4\x8dasno poro\xc4\x8dani. Drugi poro\xc4\x8dani ne\xc5\xbeeleni u\xc4\x8dinki so somnolenca, pridobivanje telesne te\xc5\xbee, klini\xc4\x8dna depresija, \xc5\xa1ibkost, pove\xc4\x8dan libido in hiperseksualnost.\n_START_SECTION_\nToksi\xc4\x8dnost\n_START_PARAGRAPH_\nOralni\xc2\xa0LD\xe2\x82\x85\xe2\x82\x80\xc2\xa0pri ljudeh ni bil ugotovljen; vendar pa LD\xe2\x82\x85\xe2\x82\x80\xc2\xa0za podgane zna\xc5\xa1a 5,6 g/kg telesne mase in 20 g/kg telesne mase za mi\xc5\xa1i, kar ozna\xc4\x8duje izredno majhno\xc2\xa0akutno toksi\xc4\x8dnost.\n_START_SECTION_\nMehanizem delovanja\n_START_PARAGRAPH_\nKot racetamski mehanizem delovanja na sploh tudi piracetamov ni povsem pojasnjen. Zdravilna u\xc4\x8dinkovina vpliva na \xc5\xbeiv\xc4\x8dne, \xc5\xbeilne in kognitivne funkcije, ne da bi delovala kot pomirjevalo ali po\xc5\xbeivilo. Piracetam je pozitivni alosteri\xc4\x8dni modulator receptorja AMPA, vendar je njegovo delovanje zelo \xc5\xa1ibko, njegovi klini\xc4\x8dni u\xc4\x8dinki pa niso nujno mediirani preko tega delovanja. Domneva se, da deluje na ionske kanal\xc4\x8dke ali ionofore, kar naj bi vodilo do pove\xc4\x8dane \xc5\xbeiv\xc4\x8dne vzdra\xc5\xbenosti. Na mo\xc5\xbeganski metabolizem GABA in njene receptorje piracetam nima vpliva._NEWLINE_Ugotovili so, da piracetam pove\xc4\x8duje pretok krvi in porabo kisika v dolo\xc4\x8denih predelih mo\xc5\xbeganov, toda tu gre lahko prej za stranski u\xc4\x8dinek pove\xc4\x8dane mo\xc5\xbeganske aktivnosti kot pa za primarni u\xc4\x8dinek ali mehanizem delovanja same u\xc4\x8dinkovine._NEWLINE_Piracetam izbolj\xc5\xa1a funkcijo \xc5\xbeiv\xc4\x8dnega prena\xc5\xa1alca acetilholina prek muskarinskih holinergi\xc4\x8dnih (ACh) receptorjev, ki so vpleteni v procese pomnjenja. Prav tako ima lahko piracetam vpliv na glutamatergi\xc4\x8dne receptorje NMDA, ki imajo pomembno vlogo pri procesih u\xc4\x8denja in pomnjenja. Domneva se, da piracetam pove\xc4\x8duje propustnost celi\xc4\x8dne membrane. Piracetam bi lahko izvajal svoj globalni vpliv na mo\xc5\xbegansko \xc5\xbeiv\xc4\x8dno prena\xc5\xa1anje prek modulacije ionskih kanal\xc4\x8dkov (Na\xe2\x81\xba, K\xe2\x81\xba). Odkrili so, da pove\xc4\x8duje porabo kisika v podganjih mo\xc5\xbeganih (o\xc4\x8ditno v povezavi s presnovo ATP) in aktivnost adenilat kinaze v njih. Piracetam naj bi v mo\xc5\xbeganih pove\xc4\x8dal sintezo citokroma b5, ki je del mehanizma elektronskega transporta v mitohondrijih. V mo\xc5\xbeganih pa tudi pove\xc4\x8duje propustnost mitohondrijev nekaterih intermediatov Krebsovega cikla.\n_START_SECTION_\nDovoljenje za promet z zdravilom\n_START_PARAGRAPH_\nPiracetam se priamrno uporablja v Evropi, Aziji in Ju\xc5\xbeni Ameriki. V ZDA mu FDA ni izdala odobritve za promet za nobeno medicinsko uporabo, prav tako ne za prehransko dopolnilo. Piracetam se lahko za osebno rabo na recept ali brez njega zakonito uvozi v Zdru\xc5\xbeeno kraljestvo. Nima DIN, torej se v Kanadi ne sme prodajati, se pa lahko uvozi. V Sloveniji ima piracetam od leta 2012 dovoljenje za promet kot zdravilo na recept, ne pa tudi kot zdravilo brez recepta ali prehransko dopolnilo. Trenutno ima v Sloveniji dovoljenje za promet z zdravilom le eno zdravilo, ki vsebuje piracetam, to je Nootropil\xc2\xae 1200 mg (na sliki).\n_START_SECTION_\nRazpolo\xc5\xbeljivost\n_START_PARAGRAPH_\nPiracetam se prodaja pod razli\xc4\x8dnimi blagovnimi znamkami po vsem svetu. Priljubljeni blagovni imeni za piracetam v Evropi sta med drugim Nootropil in Lucetam. V Argentini ga izdelujejo laboratoriji GlaxoSmithKline S. A. in prodajajo pod tr\xc5\xbenim imenom Noostan (800 mg ali 1200 mg). V Venezueli in Ekvadorju piracetam proizvaja podjetje Laboratorios Farma S. A. in ga prodaja pod blagovno znamko Breinox. V Mehiki ga proizvaja UCB de Mexico in prodaja pod blagovno znamko Nootropil. Druga imena, ki vklju\xc4\x8dujejo Nootropil, so v ZDA, Evropi, Braziliji, Hong Kongu, Indiji in Mehiki. Lucetam, Oikamid, Smart, Geratam in Biotropil v Evropi in Braziliji. Neurobasal v Kolumbiji. Breinox v Ekvadorju in Venezueli. Stimulan v Egiptu in Nocetan v Latinski Ameriki.'